Hun ble hyllet som «den neste Obama». Hvor ble det av Kamala Harris?
NYHETSANALYSE: Hun er den minst populære visepresidenten på 30 år. Men én gruppe amerikanere heier fortsatt på Kamala Harris. – Vi befinner oss ved et vendepunkt i nasjonens historie! Den 54 år gamle politikeren hadde fått en drømmestart på valgkampen. Foran henne sto 20.000 jublende tilhengere. Energien var som på en festival. – Den amerikanske drømmen og det amerikanske demokratiet er under angrep og står på spill som aldri før. Og vi er her i dette øyeblikket, fordi vi må svare på et grunnleggende spørsmål: Hvem er vi? Hvem er vi som amerikanere? Året var 2019. Pandemien var fortsatt et år unna. Donald Trump var en stadig mer upopulær president, og mange velgere lette etter en kandidat som kunne gi dem håp. Sånn som Barack Obama hadde gjort 11 år tidligere. Var Kamala Harris den de lette etter? Relativt ung. Kvinne. Minoritetsbakgrunn. Karismatisk, faglig sterk og samlende. Folkemassen i Oakland i California brølte i begeistring den januardagen i 2019. Kontrasten til i dag er enorm. Kamala Harris er en historisk upopulær visepresident som sjelden er synlig i offentligheten. Foreløpig har hun ikke vært til stor hjelp for Joe Biden i årets valgkamp. Tvert imot – flere analytikere mener at han burde bytte henne ut før det er for sent. Hva skjedde? – Burde ikke bli president Problemene for Harris startet allerede da hun stilte som presidentkandidat i 2019. Etter det første valgmøtet i California suste hun opp som en klar utfordrer til Joe Biden. Men så raknet det. Harris klarte aldri å gjenskape entusiasmen fra det første valgmøtet. Historier om det dårlige miljøet i valgkampapparatet hennes – og at hun kunne være en bøllete sjef – begynte å spre seg. – Denne personen burde ikke bli president, skal en av lederne i kampanjen hennes ha sagt, ifølge den ferske boken «The Truce» av Hunter Walker og Luppe B. Luppen.  I boken beskriver forfatterne et «giftig klima» i miljøet rundt Harris. Hun slet også med å finne velgere. Da hun trakk seg i desember 2019, før det første nominasjonsvalget i Iowa, hadde hun bare 4 prosents oppslutning. Likevel så Joe Biden noe i henne. Da han ble valgt til demokratenes kandidat i 2020, var det med Kamala Harris ved sin side som visepresidentkandidat. Men heller ikke i jobben som Bidens nummer to har Harris klart å markere seg positivt.  Fikk «umulig» oppgave Noe av dette skyldes selve rollen. Det «mest ubetydelige politiske vervet menneskeheten har skapt», mente John Adams, USAs første visepresident. Harris’ eneste formelle oppgave er å være president i Senatet. Det betyr at hun kan gi den avgjørende stemmen hvis de 100 senatorene deler seg på midten i en avstemning – noe Harris har gjort rekordmange 33 ganger fordi partiene for tiden er så jevnt fordelt i Senatet.  Men bortsett fra dette må visepresidenten selv finne en mening med rollen, uten at den overskygger eller går i bena på arbeidet til presidenten. Flere visepresidenter har tatt en tydelig rolle. Dick Cheney hadde stor innflytelse på George W. Bush fra 2001 til 2009. Joe Biden var en viktig støttespiller og rådgiver for Barack Obama. Forholdet mellom Harris og Biden skal ha vært preget av mye friksjon og dårlig samarbeid, ifølge en rekke bøker og artikler fra folk på innsiden. Harris skal også ha vært misfornøyd med å ha fått ansvaret for det som kanskje kan bli Biden-administrasjonens største tapsprosjekt i årets valgkamp: arbeidet for å sikre grensen mot Mexico og å redusere ulovlig immigrasjon. Det er en tilnærmet umulig oppgave. Forholdet skal ha bedret seg noe etter en dårlig start i 2021, og Biden omtaler ofte Harris som en «partner». Men foreløpig er hun til liten hjelp for å gjøre ham mer populær i valgkampen. Hun er også lite synlig i offentligheten. Historisk upopulær Bare 37,5 prosent av velgerne mener at hun gjør en god jobb, ifølge et gjennomsnitt av meningsmålingene utarbeidet av nettstedet Fivethirtyeight.com. Det er omtrent det samme som Biden. Men visepresidentene pleier å være mer populære enn sjefen. Harris er ikke det.  Faktisk er hun den mest upopulære visepresidenten siden Dan Quayle, som satt som nummer to under George Bush senior fra 1989 til 1993. Men én gruppe velgere har fortsatt stor tro på Kamala Harris: Unge velgere under 30 år er svært positive til henne – 60 prosent mener at hun gjør en god jobb, ifølge LA Times.  Det kan komme godt med hvis hun skulle velge å stille som presidentkandidat i 2028. Men det er langt dit.
Kamala Harris er den minst populære visepresidenten i USA på 30 år. Problemer i valgkampen og et angivelig dårlig samarbeid med president Joe Biden har skadet omdømmet hennes. Likevel er unge amerikanere under 30 år fortsatt positive til Harris.